khistorydata/jeongjo-sjw-relations huggingface dataset:
정조 16년 · 목
疏略曰噫嘻痛矣金文淳之罪可勝誅哉惟彼瑋賊附麗劇逆主張貨權暗地締結無所不至其千罪萬惡實與魯賊一串貫來而妖腰亂領至今不被顯戮者此固國人之所共憤而如文淳之匪材竊位受國厚恩者其沫血致討宜倍他人則當初上言回啓之時固宜窮覈奸狀論列罪惡使此窮凶情節卽地綻露夬施王法杜絕亂源卽渠萬一之報而不此之爲循例覆奏固萬萬駭惋逮夫親承筵敎屢日俟勘之餘倖免威罰猥當査案則渠若有一分體國之心秉彝之天其所驚心痛骨思欲溘然尤當如何而全昧懲討之義益事漫漶之擧至與瑋賊杯酒慇懃雄唱雌和之類曲加庇護只請儒罰有若待之以士子者然其辜恩負義背公阿私之習猶屬薄物細故而春秋黨與之誅渠安敢免乎至若沈煥之李冕膺亦以聖化中物旣忝佐貳之任一席同坐半日商確則噫彼文淳雖有周遮之跡彌縫之意渠輩苟有人心則豈可袖手含默爛漫同歸乎究厥所爲同一心腸而王章不加薄竄徑施致使黨護陰慝之類幸逭鈇鉞之誅伊日處分可謂失之太寬臣謂金甲島荐棘罪人金文淳沈煥之李冕膺亟命王府設鞫得情快施當律斷不可已批以不允
정조 16년 · 강
修撰尹致性上疏賜批
정조 16년 · 목
疏略曰臣於目下事有萬萬憤惋者懲討不嚴而義理漸晦人心陷溺而世變層生以至今番金文淳事而極矣噫彼瑋賊交通於劇賊之家陰凶妖惡便一逆魯而尙今假息於覆載之間者實是莫大之變怪也彼文淳以其地則受恩如天而致位隆顯以其職則泮長之兼堂而法曺之長席也事係懲討所當張膽沫血嚴辭請討有不容少緩而當初上言回啓乃敢尋常看過泛忽游辭固已無嚴之甚豈可以未及詳知有所原恕而及夫筵敎洞諭堂疏繼發之後輿憤擧切於漏網天討政急於鋤根而文淳抑何心腸一向伈泄不思自效之圖又敢於繡啓之覆奏全沒一毫驚憤之意瑋賊之出沒京鄕交結和應之類乃反推諉本館草率論斷顯有䌤縫之跡莫掩放肆之習其辜恩負國之罪已無可論此不嚴治抑恐王綱漸弛亂賊無懲而天網太恢律止島棘輿情莫不憤菀沈煥之李冕膺則同參其坐苟有腐心痛骨之意則亦何敢視同循常隨參覆奏乎論其罪犯宜無異同臣謂金甲島荐棘罪人金文淳沈煥之李冕膺等竝令王府設鞫嚴問斷不可已也瑋賊之徑斃杖下未施當律此固大小所共憤而金重淳之締結此賊盃酒團欒腸肚相連聽其誘說爲此發通之擧者究厥所爲節節駭痛爲先嚴刑絕島定配以爲嚴隄防杜亂萠之道焉批以不允
정조 16년 · 강
正言鄭魯榮上疏踏啓字
정조 16년 · 목
疏略曰王綱日頹世變層生至於金文淳等三人之罪而極矣噫嘻凶瑋之締結賊復交通逆宗出沒京洛擅用錢貨其蹤跡之閃忽情節之陰秘與翼魯一而二二而一爲今日臣子者苟有秉彝之性夫孰不明目張膽必討乃已而彼文淳輩身爲法官其所驚惋聲討宜倍他人而當初上言回啓之時旣不能痛陳瑋賊之罪斷以極律畢竟査案之覆奏也金重淳之與瑋賊關通和應饋酒綢繆之狀初不論列只請儒罰少無驚痛之心全沒嚴防之意究厥所爲萬萬叵測不可荐棘而止臣謂金甲島圍籬安置罪人金文淳沈煥之李冕膺等亟令王府設鞫嚴問夬施當律仍伏念臣老母素抱貞疾近來危谻乞遞臣職俾便救護
정조 16년 · 강
備局以江界列鎭還弊回啓
정조 16년 · 목
備局啓言取見江界府使權▣狀啓則其一平南鎭還穀事也本鎭民少穀多其弊甚痼纔因特敎乙亥以後腐朽條一千一百四十石竝蕩減只以精實者留庫則穀多之弊今旣頓祛而日後分給之際如有多石之患則減其分給增其留庫不害爲方便之道狀辭中或移或減未可輕議云者誠爲得宜依此擧行事分付其一馬馬海堡草罷事也本鎭還穀當捧條爲八十五石而太則又家蕩減之恩還弊非可論以其民戶至少鎭樣不成至請革付於楸坡鎭其所論列非無意見但古人之設置鎭堡必有所以到今直罷未知得宜臣意則略增權管廩料盡蠲居民田稅一以使鎭樣稍成一以使民情願歸則庶或有漸次蘇捄之道而若其何以則略增何以則盡蠲廟堂遙度恐不中窾分付主鎭官別加講究往復巡營無少罅漏然後更爲馳啓以俟處分實合事宜其一夞怪鎭還弊與革罷事也本鎭還穀除其停退與流來未捧反作虛留則實還分只爲六十三石零其勢不得不以留庫條三百餘石通同分給傾庫之弊未暇爲念如是區處之外更無他道至於革罷之不當遽議已悉於馬馬堡論列之中其增廩蠲稅等事與馬馬堡一體區劃俾得蘇醒之效事亦分付營邑恐不可已其一神光鎭還穀事也本鎭穀數雖曰夥然留庫條八百四石零腐朽成土已過三十餘年則蕩減惠澤之已施於平南者何可不施於本鎭使有向隅之歎乎依平南例蕩減之意分付八百餘石旣蒙蕩減則還分條自當移作留庫穀多之弊庶可釐正但本鎭戶斂斗穀之式似由於孔道宿站策應凡節之不可已者而不特斂民事係不法到今民戶大縮之後以數千戶所斂之數責之於未滿二百之戶則其爲疾苦不啻如上方穀多之弊當此大釐正之日旣知其弊如此則不可無別般區劃原還耗條數百石年年劃付使之略頒鎭屬之料兼爲頭站公用之需而斂民謬習一切嚴防則在公穀無加增貽弊之患在居民絕料外箕斂之弊而其爲有補於鎭樣則大矣狀辭中雖以十年爲請十年已過之後則其將更爲戶斂乎此事旣行則不當限以年條永久爲式之意分付至若腐朽秩中六十四石雖曰不至全棄一石所出似無過一二斗云爾則自明春除耗改色或近罔民且其數極其零星付之鎭將以爲站供補用之資恐似無妨其一楸坡鎭還穀事也本鎭還穀鎭底受食者無多或混分於隣旁府民別無過多過少之弊則使之依舊規擧行而已無別般可覆之事其一從浦鎭還穀事也本鎭還穀以數少鎭卒不能盡數受食混分於府屬坊民已成前例不必革舊創新而穀數終不免過多則以爲穀三百石作本鎭之還爲分留之資其餘量宜移送於上土夞怪等鎭以爲裒益似爲兩便鎭樣旣如是至殘而時萬戶之以朔料一石米十斗太與鎭屬烽軍升斗分食俾不渙散者誠爲可嘉此等之人自朝家優施褒嘉然後聽聞所及必當興起且朝家旣知其殘弊難支則其所優恤不可與神光鎭有所異同還耗三十石勿限年條每歲劃給略頒鎭屬烽軍之料恐合事宜其一上土鎭還穀事也本鎭還穀除停退流來未捧反作虛留則餘存無多每戶所受不過二石益寡之政不可不用而從浦鎭論列條旣令當分外餘數量宜移送於本鎭則穀少之弊自可釐正若其所請堂上名武履歷窠事係官制沼革有難遽議此後差遣時以年少有前程之武弁各別擇擬之意申飭銓曹恐合事宜其一滿浦鎭還穀事也本鎭還穀較諸民戶不多不少旣無弊端伐登高山里兩鎭與滿浦無甚異同竝置而勿論其一大吉號里還穀事也本鎭還穀較諸戶數不無差過之慮狀辭中請量宜移付於昌城府而昌城旣是主鎭則移付似不至爲弊民願亦皆如此則依狀請許施恐無不可大抵列鎭還穀之因朝令停退者待年豐自當次次還捧腐朽成土者留之無益只足爲罔民之資援例蕩減容或爲說至於未捧及虛留反作其數爲三四萬石如欲徵捧則雖嚴法峻繩萬無可行之理以其如此而遂欲竝爲蕩減則日後爲還民者必以爲雖不納畢竟自當蕩減爲鎭將者必以爲雖反作畢竟自當原恕若爾則有誰納還有誰捧還此事最難處狀辭中雖以一竝置之停退秋爲請而名以停退豈有可捧之日乎無論停退與虛留其爲不捧一也初不若快施蕩減而此係大段更張不敢遽然上請請博詢而處之敎曰朝家於江界之民事夙宵念念者凡事不始則已旣知之又始矯弊之政則若就一二事塞責曰已施惠而蠲瘼云則莫曰邊民至愚亦且至神豈不知名實之不副乎諸條回啓皆得宜一竝依此施行以其擧行後形止仍令卽爲狀聞事分付道臣邑倅至於所管列鎭還穀難捧條之區處一款誠如鄕言政合商量目下之民勢雖急方來藉引之弊亦不可不念而當此大更張大釐正之時預念爲弊任其倒懸是誠忍人之擧況咸陽已施之例不施於不及咸陽萬萬之殘鎭殊非一視之義列鎭還穀之塵土自當蕩減未捧虛留反作條必不可捧者令邑倅一一査出無拘於萬數之爲夥竝許蕩減此蓋不可援例之事自今屬之昧夾前後今年以後犯法者各別論罪之意分付道臣從浦萬戶事極爲可嘉所謂朔廩不過包米斗太則分饋鎭屬與共飢飽此等之人合有褒典待鎭弊釐正別般陞遷事分付銓曹仍令詳載承傳册
정조 16년 · 강
黃海兵使吳載徽以文城鎭弊馳啓命更以法鎭鎭弊論理狀聞
정조 16년 · 목
狀啓以爲因文城鎭金明來擊錚原情有以除弊之方拔例狀聞之命矣文城鎭首校首吏頭民等使之待來以金明來供辭逐條詳問大抵本鎭處於咸江平三道接引之地背山臨流其所捍禦之重與他鎭自別而當初設置之時以鎭下居生者充定牙兵只管嶺隘防守而已元無雜役之弊而但有如干戶役故渠輩之自願入屬者亦以此也鎭將之賴以成樣者亦以此也近年以來戶役倍加還穀夥多民而東西逃避軍而次第渙散前日近千戶居氓今爲五十餘戶軍卒則戶愈寡而役愈煩還穀則逋尤多而捧尤難固其必然之理也弊源莫杜宿瘼難醫將來之憂非但糶政軍政之莫可收拾實關鎭防之無以支保果如呼籲中辭意以還弊言之則本鎭巡兵兩營所管還穀合爲一千五百二十石零內除其留庫條三百十三石零則還分之數爲一千二百十六石零而以此之分給於五十餘戶則一戶所受折米爲十餘石峽氓耕菑之農一年所收多不過十餘包則猶患其自己所受之還而又從以侵徵隣族則其爲荷擔勢所難免本鎭還穀今以附近之坊通同分給則還多病民之弊自可除矣以軍丁言之則元額四百四十名內以民戶之減縮虛伍爲一百七十五名實無關防捍禦之備逃老故各項有頉之代一依丙申定式自地方官隨闕塡充則軍兵闕伍之弊自可祛矣以戶役言之則其所應役漸益增加一戶責納爲十餘兩不能支保至於渙散之境戶役之不可不捧者從略磨鍊以爲定式施行其中巡兵營遞等時重記債每戶四錢合二十兩自臣營往復巡營爲先革罷其他邑鎭雜色所捧亦令參量除減則徭役之煩自可省矣至於改鎭爲縣一款此不過愚民輩敢生窮濫之計有此希覬之心揆以民習極爲無嚴目下除弊捄弊之策無出於右項三條以此永爲定式嚴飭諸鎭與古邑使之一一遵守則軍卒從此安業鎭堡庶可復舊所已善積等鎭近日所現發之事而此道內各鎭種種犯科之弊亦如文城及今鎭瘼採詢之時若蒙一例釐正則在鎭民爲再生之秋故附陳愚見請令廟堂稟旨分付敎曰道內八鎭五山城何鎭無弊何城無瘼而先從文城如是採詢者雖近見牛未見羊亦有取於小變小益而得寸亦寸有軍則有食能捄簽丁之苦次及分還之式則散者集而兩弊不期祛而將自祛大抵鎭民之於邑民不翅齊楚之於榺薛婚媾不以時溝壑若隔紙則究其情不散而何散之矣民戶縮戶縮故穀多爲害此特次第件事可謂較如指掌近來猥濫訴冤之弊雖嚴禁此等處一例勿問甚不可各鎭軍丁使各該地方官通融眼同塡代而分還亦許遍給於邑民依向時定式未施行之事目則文城一鎭不但蘇弊道內鎭民庶皆賴活每以此事提及筵席而以其所謂向時定式事目之出於伏法者人莫欲議到誠不滿一笑毋論如此如彼苟利於民何所懼憚乎文城釐弊事及法鎭簽丁分還之弊處令道臣就此傳敎卽以可否之見論理狀聞後與此狀啓令廟堂一體稟處
정조 16년 · 강
命李元采拿處尋放送
정조 16년 · 목
元采以李義培後孫不參皇壇望拜禮命拿處尋因囚單敎以後勿如是之意嚴飭放送
정조 16년 · 강
命兵郞以禮郞中新榜人相換
정조 16년 · 목
因監軍兵曹郞廳望筒有是命
정조 16년 · 목
狀啓以爲各邑鎭今月初巡分賑口數穀總修成册上送賑廳之次設賑邑中雲山則竝與本郡所屬委曲鎭而不煩公穀自願私賑故自今月初巡爲始依例拔去於賑案而抄饑之從實糧粥之必精自臣營先遣軍官遍看公私賑諸邑鎭連加嚴飭尤甚邑鎭鐵山府飢口三千四百三折米九十九石七斗九升鹽八石八斗四升零○粥大米二石十三斗一升零藿四百二十一立宣川府飢口一千四百七十一折米四十三石二斗六升鹽三石十斗九升零○粥小米二石五斗三升零醬七斗三升零藿一百四十七立龍川府飢口五千五百二十四折米一百六十七石十一斗二升鹽十五石二斗零○粥小米五石十斗九升太三石十斗二升零鹽十四斗一升零龜城府飢口四千九折米一百二十石一斗六升醬十石九斗八升零○粥小米六石八斗九升零鹽五斗九升零宣沙鎭飢口三百六十九折米十石十三斗七升鹽十四斗二升零○粥大米六斗二升零醬七升零藿三十四立半阿耳鎭飢口二百七十五折米八石五斗四升鹽十一斗三升零○粥小米四斗二升零太二斗七升零鹽七升零車嶺鎭飢口二百二十三折米六石十斗一升鹽八斗八升零○粥小米三斗三升零太二斗二升零鹽四升零牛峴鎭飢口二百八十一折米八石四斗七升鹽十斗八升零○粥小米四斗零太二斗八升零鹽五升零彌串鎭飢口二百十折米六石五斗四升鹽八斗五升零○粥小米五斗三升零安義鎭飢口一百九十六折米五石十三斗六升鹽七斗九升○粥小米二斗九升零太一斗九升零鹽三升零西林鎭飢口一百三十三折米三石十二斗六升鹽四斗八升零○粥小米一斗五升零醬二升零藿十七立植松鎭飢口一百三十一折米三石十三斗四升醬五斗一升零○粥小米三斗二升零鹽一升零山羊會鎭飢口一百十折米三石六斗六升鹽四斗八升零○粥小米一斗太一斗九升零鹽二升零之次邑孟山縣飢口五百五十六折米十六石四斗五升鹽一石八斗一升○粥小米十四斗三升零醬五斗五升零藿三百三十三立半以上飢口一萬六千八百九十一折米五百五石三斗三升鹽三十三石十一斗一升零醬十一石粥大米三石四斗三升零小米十七石五斗二升太四石六斗九升零鹽一石七斗五升零醬一石四斗八升零藿九百五十三立半
정조 16년 · 강
命各陵園墓祭器刻標年條格勤典守
정조 16년 · 목
戶曹啓言各陵園墓祭器之昨年未及修改者分遣計士一一奉審些少欠精者竝爲執頉輸來可以改造與修補者一竝修改其中參差不齊者亦爲從便較正奉審出送而第念各處陵軍不能致愼出納洗滌之際凹缺釘脫之患種種有之今番則無論新舊器刻標陵號一字及新造年條俾無移換混淆之弊此後舊器有頉者自當隨毀修補而至於新造器皿旣有年限定式之命矣磁器隨毀改備木器限三年鍮器限十年鐵器限五年而若於限內有頉則該陵官査實論罪守僕移法司重勘之意請嚴加申飭俾各恪勤典守之地允之
정조 16년 · 강
命毓祥宮展拜以念前後擇吉
정조 16년 · 목
禮曹以毓祥宮展拜何間推擇啓敎曰以念前後擇入毓祥宮展拜曰宣禧宮亦爲展拜矣以此知悉
정조 16년 · 강
有政吏曹判書金思穆參判李在學進
정조 16년 · 강
定駕洛國始祖陵春秋時享之儀遣承旨寒食日告事由
정조 16년 · 목
敎曰伽倻始祖厥享國一百五十有八年偉功靈蹟至今爲東人之傳頌其宮墓陵地在金海府府之父老建宇扁之曰會老祭之日受胙肉飮福尊以爲常自朝廷劃祀田置守丁立石以表界禁民犯墾逮予嗣服遣官致侑復豎龜頭近來監護不如式極目蕪萊過封前無不指點咨嗟者又奸民藉其地所出蠶食之其遺裔具以事訴籲于輦路申命有司治其民贖其賦大抵致敬於歷代陵廟卽帝王之令典而文化平壤月城之立監降香其儀可就而倣嗣後春秋時享送香祝邑倅奠獻監一人貫於是鄕者充之又敎曰駕洛國始祖之陵春秋享祀事才有定式依文化三聖祠平壤崇靈殿慶州崇德殿例以春秋仲朔行祭而祭儀令該曹參考可倣之例磨鍊下送監一人亦依崇靈崇德殿例道臣差出狀聞啓下今年則春仲已過遣承旨寒食日告事由行祭祭田及祭閣修治等事奉命承旨一一詳問親審還朝後以啓承旨則左副承旨李晚秀進去例用祝文令文任撰進致祭祭文當親製以下以此分付止
정조 16년 · 목
先是以廣廈千萬間爲上梁文題三萬竈爲銘題謁曰賀錢萬爲賦題勒十八萬騎使告單于爲七言古詩題使泮儒泛願應製至是親考上梁文進士崔光泰前縣監兪漢純三上銘幼學具孝元申頤朝李基任三上賦幼學申䕫朝杜萬揀呂龜永二下古詩進士柳遠鳴幼學金鑢二下同等居首敎曰今番泮製收券四千張取八十人其中同等居魁者十人比較更試次皆令明日待令其餘三下以上七十人領賞次亦令明日待令而領賞只京儒待令鄕儒當自本邑施賞大司成知悉鄕儒本道施賞者依年前下敎各該道臣招致營下頒賞後設樂厚饋之形正狀聞事令內閣下諭鄕儒次上雖不施賞亦令道伯分付各該邑分給試券量給食物事一體下諭○京儒三上各八子百選一件紙一卷筆二柄墨一丁三中各正音通釋一件紙一卷三下各紙一卷鄕儒三上各紙四卷筆六柄墨三丁會簿大米二石三中各紙三卷筆五柄墨三丁會簿大米一石三下各紙二卷筆五柄墨二丁會簿大米一石次上各會簿大米一石賜給
정조 16년 · 강
命內閣輪示泮製諸作于抄啓文臣
정조 16년 · 목
敎曰名以抄啓名漸漸不副其實牛溲馬勃倭說羌話每使人大慚今見旬製諸作典雅鏗鏘可以鼓吹騷壇爾等輪看精謄尊閣於几案旨誦三數百遍如初學秀才讀習唐音小詩古文眞寶樣俾有刮目之效
정조 16년 · 강
遞承旨閔台爀以李集斗代之前望也
정조 16년 · 강
詣毓祥宮展拜仍詣延祐宮宣禧宮展拜仍登洗心臺賞花耦射
정조 16년 · 목
具翼善冠袞龍袍乘輿出協陽門降輿乘輦由敦化門至把子橋前路文武新恩分東西整齊柢迎龍榜在左虎榜在右予命院隸列于左內吹列于右交奏與民樂漫鄕唐之曲使諸閣臣帶騶從由左先行呼龍榜進退諸將臣帶前排由右先行領率虎榜新恩又命新恩南公轍進前敎曰爾以文淸之子唱第於今日在予念舊酬功之道何惜殊典乎遂賜法鞍厩馬及靑蓋俾率優樂前導又命都總管李敏輔率其子肇源刑曹判書洪檍率其子大協訓鍊大將趙心泰率其子岐以次進前呼新恩進退訖亦令率優樂前導時春日暄姸仙桂滿街都人士女之環觀者簇擁如堵墻予特命除洞門把守及禁喧考喧之節俾士女老少縱觀之行至光化門前路命兼春秋南公轍肅謝於駕前李肇源鄭東榦洪大協亦付兼史幷以史官隨駕予謂公轍等曰路傍廛樓之上多有垂簾處似是婦女觀光之所爾等老母亦皆觀光否公轍等對曰然矣予命文武新恩竝各歸家榮到惟兼史四人隨駕詣毓祥宮門外降輦乘輿入小次百官整班後就版位展拜入宮內奉審次詣奉安閣行禮奉審仍詣延祐宮就版位展拜入宮內奉審出宮門外乘輿詣宣禧宮降輿就版位展拜入宮內行酌獻禮還御心留舍召見閣臣承史雲劍總管刑曹判書洪檍漢城判尹金尙集宣醞宣飯訖予謂敏輔檍曰卿等壽考多子位躋上卿今日又各率其子榮到世所稱吉祥善事咸萃於一身誠可艷聳矣卿等之子今旣立朝來頭立揚之方必須善爲指導也敏輔等對曰臣等遭逢盛世生老太平受恩如天報答無地而迷子又蒙恩第敢不隨事鞭策少效塵刹敏輔曰昨春動駕時臣以侍衛陪登心臺賞花賡詩今日又在陪扈之列事若不偶故臣俄於路上敬步昨春御製韻構得一律矣予命書進敎曰昨春予詩有坐間多皓髮來歲又今樽之句今又與卿等同作此會誠非偶然今日日氣亦極暢和當與卿等更尋前遊矣仍乘便輿出本宮北門命新恩中尹益烈申龜朝申光河林景鎭竝入侍益烈等以名在瓊林聞喜錄景鎭以故承旨錫喆子也又命諸臣中年老者各賜鳩杖俾便登陟遂從玉流泉逶迤西登過洗心臺數十武至賞花臺張帟幕陞座與諸臣憑眺左控弼雲前臨終南地勢平逈眼界昭曠全城花柳一望可領誠都下之勝區也予步敏輔所進韻口占一律曰花木三春晩笙歌九陌喧逶迤廻玉輦跌宕訪瓊園禮數宜從簡慛娛却忘尊會心東洛老無蟋又詩樽仍命諸臣賡和各進前自書於原軸之下檢校直提學李秉模原任直提學朴祐源檢校直閣鄭東浚尹行任徐榮輔待敎徐有榘承旨李集斗李百亨申獻朝金孝建檢閱洪樂游徐有聞假注書鄭尙愚兼春秋南公轍李肇源鄭東榦洪大協別雲劍李澧李敏輔金持默徐有大趙心泰藥院提調鄭昌順刑曹判書洪檍漢城判尹金尙集新及第尹益烈申龜朝申光河凡二十八人以次製進訖予曰在筵諸臣多有以詩鳴世之人今日詩令不可止於一律仍又口占一律曰萬紅千紫竸娟姸分與春光遍八埏特地盃盤眞率會滿城絲管艷陽天前遊易識丹崕刻淸暇又占盡鵠懸是日官家添喜事簪花人上曲江筵使諸臣待還宮追賡敏輔曰宸章昭回字字爾疋發之以元氣掞之以雲漢體裁之弘遠辭調之鏗鏘莫非自然之音響節奏而尺幅之間盎然有物物皆春之意儘乎聖人之言與天地同其工也檍曰今日之擧卽昭代之盛儀太平之美事臣等獲叨恩筵昵近耿光又將掛名寶軸焜耀來許今日恩榮實是曠古所罕臣願人得一軸傳作家寶仰以戴聖上之德意俯以勉後承之世世報答予曰從當粧之卷軸頒下于賡韻諸臣矣時日已過午予命敏輔檍各率其子先退榮到仍御賞花臺前射臺與閣臣承史及侍衛諸臣耦射貫革三巡得乘矢小布三巡得九矢還御賞花臺煮花煎茶宣饋諸臣訖命公轍東榦景鎭各率其優樂先退予命整駕將發遲遲有不忍捨之意顧謂秉模等曰每年此幸必臨此地豈眞爲一日賞花之樂哉予別有惓係不能忘於兹地者諸臣果皆領會耶秉模等對曰以夏后遊爲度之晠儀寓大舜見羹墻之聖慕今日在筵之臣孰不仰認聖意之所在乎遂乘輿出宮門降輿乘輦至鐘閣前路文武新恩柢迎處命公轍東榦景鎭各歸家榮到肇源大協以兼史隨駕至敦化門前路命承旨呼肇源等進退訖使退歸遊街由敦化門協陽門還內
정조 16년 · 강
命試官處分人竝蕩滌敍用
정조 16년 · 목
敎曰科體至嚴雖有處分公罪則公罪今則唱榜已過文科會試試官處分人竝蕩滌敍用
정조 16년 · 강
命戶曹輸送布木于宣禧宮
정조 16년 · 목
敎曰宣禧宮今日進排各種夥然木二同布二同輸送事分付戶曹
정조 16년 · 강
召見閣臣于便殿仍與賞花觀魚于內苑
정조 16년 · 목
予謂諸閣臣曰近日和煦姸暄內苑花信特早當與卿等賞花矣予自設置內閣以來凡在是職者視同家人今日之會亦當用家人之禮仍命閣臣子弟中勝冠人竝令召入使閣臣尹行任列錄之提學吳載純檢校直提學徐浩修李秉模原任直提學朴祐源原任直閣徐龍輔鄭東浚尹行任檢校直閣徐榮輔待敎徐有榘以閣臣在筵者凡八人載純子淵常浩修子有本有樂有棐秉模子魯益魯豊魯任祐源子宗瑜龍輔弟應輔鳳輔東浚子台容榮輔弟耕輔提學鄭民始侄尙愚故直提學沈念祖子應奎鄭志儉子東晏原任直提學徐有防子俊輔任輔以閣臣子弟參筵者凡十八人予曰南公轍卽早晩奎選之人也亦令入來使之許參好矣諸臣旣齊會宣飯以饋之遂乘馬出星鳥門延生門命諸臣成班隨後由明光門靑陽門東逶北上詣籠山亭下憩命閣臣徐有榘史官徐有聞率諸儒生縱觀內苑臺池樓榭之勝復乘馬詣尊德亭下憩亭在天香閣之西南玉流泉下流㶁㶁循左山鵑盛開間以辛夷璀璨灼爍絢纈人目予與諸臣賞玩少頃復乘馬西迤由永肅門前路復東折以迴至暎花堂後水澤齋下坐齋臨方池池泛彩舫風恬波靜儵魚可數予曰古有內苑釣魚之宴記諸簡策艷稱美事今日政當倣之遂命廣張竿緡于池邊使諸閣臣南行西上閣臣子弟東行南上各垂釣竿環池而釣以尹行任爲有司監之予親釣得三頭魚龍輔榮輔各得二頭魚東浚公轍有榘尙愚有本東晏任輔各得一頭魚每一得魚輒擧旗奏樂以識之白鱗潑剌韶樂隨喧誠偉觀也予命艤舟東岸使閣臣子弟遞登舟載之以笙笛缶簫令善歌者曼聲歌漁父之詞環島而溯廽之帆翠櫓影隨流演漾行舟款乃聲與笙歌相互答予憑欄而觀之顧謂諸閣臣曰今日之遊甚盛會也不可無詩予當作首句結句卿等各構一聯合成全軸庸識今日之喜予遂口占起句曰內苑歌魚藻前池有鳳毛又占結句曰一席渾和氣家人視爾曹蓋紀實也諸臣以次書進聯句曰渥隆侔化育材薄媿賢豪臣載純密邇恩偏沐空疏報蔑毫臣浩修職親而地比海潤與天高臣秉模靈沼潛鱗詠薰庭瑞鳳羽臣祐壽源獸帿齊晩樹飛閣俯晴濤臣龍輔恩露霑黃帕天香泛綠袍臣東浚三抽階上莢一結海中桃臣行任倚馬才慙漢觀魚樂勝濠臣榮輔龍樓騰頌祝鸞掖盛逢遭臣有榘虞殿歌元首周廷籲俊髦臣公轍其爭觀正直旣醉戒呶號臣尙愚法醞斟鴻化和庸與燕遨臣淵常帆開橫水鷁花擁戴山鰲臣有本日表膽衣尺天章拜袞褒臣有樂瑶徽流玳拍繡勒出仙槽臣有棐㴠泳均魚鼈光華動羽旄臣東晏便衣承曠遇勻樂政豪嘈臣應奎酒氣瓊流液春芳雪泛膏臣俊輔獻歌禽在樹呈舞鶴鳴皐臣任輔雅奏分花嶼靑衿遞畵舠臣魯益詩書愧業拙酒食飽恩叨臣魯豊特許游觀遍皆忘步屧勞臣魯任聖慈偏覆燾癡騃亦甄陶臣宗瑜細草承天仗飛英近御醪臣應輔流鶯分樹囀鳴鵠入雲翶臣鳳輔偶爾中紅的樂哉醉碧萄臣耕輔榮深登玉漵恩重賜花餻臣台容書訖步出宜春門御春塘臺煎花餻宣饋諸臣設九帿于東㟁與閣臣及承史儒生中能射者耦射予一巡得五矢熊中者三魚中鴈中者各一行任得三矢東浚榮輔各得二矢耕輔得一矢載純等進曰今日盛擧可與文王靈臺之宴武王鎬京之宴千載匹休古今同揆若唐之曲江宋之賞花未足以方擬於此臣等旣叨飽德之恩筵又奉昭回之宸章固已萬萬榮幸而至於以縫腋而得參禁苑之宴尤是振古所無之恩榮也時日已向曛予命諸閣臣各率其子弟從通化門出去乘馬出靑陽門明光門由延生門還內
정조 16년 · 강
行翰圈奉敎李重蓮洪樂游待敎徐有聞進
정조 16년 · 목
三點沈能廸沈象奎金履載徐有榘朴宗京林景鎭蔡弘達七人
정조 16년 · 강
命金吾時囚皆以草記考律勘放
정조 16년 · 목
因時囚李福休吳性寬成致鳳安策李彥祜姜文會高宅謙等供辭有是命
정조 16년 · 강
命北關餉還穀依道狀加分
정조 16년 · 목
咸鏡監司李文源狀啓以爲昨年穡事未免歉荒今春種糧全靠還穀故列邑糶政尤無以排比繼巡於應分之中各邑所在元還軍餉與交濟久置留庫條特許加分則謹當參酌分配從便接濟畢分給後從實數登聞請令廟堂稟處敎以依狀請施行
정조 16년 · 강
召見回還冬至正使金履素副使李祖源于重熙堂
정조 16년 · 목
履素等以次進伏予曰遠路好還可幸又曰皇帝之待我國使臣榮寵自來無比非一非再誠感謝矣履素曰皇帝之待我使至矣盡矣故在下凡百接待之節自可推知雖以道路橋梁言之盡力修治在前則通官多有徵索之弊而今番更無此弊凡於擧行急促之時皇帝使通官二人扶掖臣等而行矣予曰紀綱何如履素曰皇帝若有咳嗽之時和紳親以溺器獻之其紀綱可知矣蓋福長安和紳最承寵遇常在皇帝左右矣命招首譯洪命福命福進伏子曰皇帝注意於第幾子乎命福曰第八子爲人輕妄第十一十二子有文學故注意云矣予曰皇帝筋力比去年何如命福曰比昨年無減矣履素曰皇帝每於關內露坐宴樂不避風寒筋力誠可壯矣又曰皇帝窮奢極侈故生民則困窮矣予曰比我東民困苦何如履素曰雖以臣等所經歷路言之賦重役煩窮不自存不可與我東民庶生老太平比論矣予曰箕伯洪良浩赴燕時得來車制今行果有知來者乎履素曰雖或知來但可用之於西路矣予曰皇帝對使臣問我國平安消息云精神筋力甚好矣履素曰皇帝聞使臣柢迎轉身回視見臣等欲跪狀以手止之使勿跪伏仍命臣等直升御榻上賜三盃酒而皇帝以兩手親執酌賜之又曰一行回到鳳城時見鳳城將將出他處故臣問於通事曰今當使行鳳城將往何處乎通事答以將往瀋陽云而臣意則出往者必非鳳城將所往之處亦不的知爲瀋陽且偵探一行多有徵索之意以此之故七日留滯通事以爲鳳城將明日當入來云伊日又不來若示躁急之狀徵索必甚故臣以爲雖至三朔當待之云其翌曰鳳城將來到云故今番無虛費之事再昨年給情債四百兩而昨年給五百兩今年則不給之故搜驗一行行裝甚急而別無見捉之物矣予曰義州府尹治績何如祖源曰今番則得人若久任則義州可以蘇復矣予曰特差此人果有意趙氏豈可盡棄於西路乎故特用此人矣又曰我國之弊皆從偏論中出來大國亦有偏論乎祖源曰彼國亦有之矣履素曰近來譯官不能支保渠輩請出祿窠此則不易之事臣意則就其中減其額數以年少聰明人爲漢學敎授使之敎誨則好矣予曰予亦有此意曾於徐榮輔李冕膺爲漢學敎授時欲爲申飭敎誨而未果若以聰明强記者除漢學敎授凡於日用言語之間皆用漢語至於爛熟則彼人與通官輩私相酬酢之言自可曉解矣
정조 16년 · 강
命赴燕譯官減額便否從長稟處
정조 16년 · 목
冬至正使金履素副使李祖源啓言臣等於今行見之則赴燕譯官額數甚多只見其弊不見其益臣意則三十正官旣載於大淸會典則通計譯官軍官他司量宜裁減以準其數則八包有易充之效賞賜無收分之弊而見減之人則內而付料本院外而差送譯學從便區處成節目施行則亦必無被減稱冤之歎然事係通變所關不輕下詢廟堂處之實合愼重之道敎曰凡事減不如增而事勢旣然渠輩亦以爲便云爾則何必靳允令廟堂議于該院從長釐正後草記
정조 16년 · 강
飭譯學子弟勿走他岐
정조 16년 · 목
冬至正使金履素副使李祖源啓言近來象譯輩稱以燕行之無利多走他岐不習漢語雖以譯科出身者平居全廢肄習是故赴燕之後公私酬酢語多不通隨事窒礙雖以使臣言之尤無曉解者在昔盛際名碩亦多嫻於此學者國家多藉其力美談至今傳稱當世才彥之中豈無其人乎臣意則令廟堂揀擇文臣之年少聰敏者使之專意閑習俾儲日後專對之任至於象譯輩子姪亦令勿走他岐逐日會院定其課試以爲需用之地實合事宜敎曰曾於前敎授徐榮輔李冕膺等行公時已有筵敎而姑無文跡之頒下卿等似未聞知從當另有留意成就之道矣課舌子弟勿走他岐事亦於該院提擧入侍也別般申飭伊後之不能遵行可以推知筵敎承聞當該提調亟施不敍之典譯任之提擧亦豈不聞之乎一體捧現告罷職此後更加嚴飭各學首譯等處無敢如前任他
정조 16년 · 강
命燕行時公用銀嚴立科條母得加用
정조 16년 · 목
正使金履素副使李祖源啓言燕行時公用銀元定之數爲六千兩而近來入栅出栅每被彼人之操縱定例外中間濫費便成前例此後雖有臨時難處之端元定六千數外勿爲加用一分之意嚴立科條俾杜後弊恐合事宜矣敎以嚴立科條俾有實效
정조 16년 · 강
命翰林召試再明日爲之
정조 16년 · 목
敎以圈事已成翰林召試再明日爲之
정조 16년 · 목
以金憙爲吏曹參判徐邁修爲參議李聖圭爲大司憲李太亨爲執義李日運爲掌令朴孝成鄭東愼爲持平李德鉉爲正言
정조 16년 · 강
再政吏曹判書金思穆兵曹判書李秉模進
정조 16년 · 목
敎曰再明日召試藝文提學勢難考試許遞今日政差出又敎日館錄今日爲之事命下未肅拜應敎許遞與未差之代今日政差出待下批牌招察任又敎曰未肅拜及有情勢玉堂許遞今日政差出侍下批牌招察任○以李秉模爲藝文提學李太亨爲應敎鄭東觀爲副應敎尹光普朴奎淳爲校理姜忱爲副校理李祉永爲修撰沈興永爲副修撰閔台爀爲副總管
정조 16년 · 강
命在外及疏批未下禁推玉堂幷許遞會圈卽爲擧行
정조 16년 · 목
館錄有命而副應敎鄭東觀校理尹光普不爲入來命竝禁推○弘文館啓言新錄事命下矣副校理姜忱沈能翼俱在外不得已與在京僚員相議圈點而副修撰金熙朝疏批未下副應敎鄭東觀校理尹光普方在禁推中會圈不得擧行敎以竝許遞卽爲擧行
정조 16년 · 강
行弘文館會圈副提學李義弼應敎李太亨校理朴奎淳修撰尹致性副修撰沈興永進
정조 16년 · 목
五點宋俊載張至顯李景溟朴師默李顯道鄭來百韓商新李之耼韓興裕韓致應尹悌東李相璜丁若鏞朴崙壽金履喬尹魯東李明淵金達淳李翊模洪秀晩李肇源洪大協南公轍鄭東榦取二十四人
정조 16년 · 강
命訓鍊大將趙心泰放逐城外以徐有大代之前望也
정조 16년 · 목
敎曰近來夜禁解弛之致以摘奸事給夜帖有奉命出送之事而訓局哨官之行巡者考見夜標聞其奉命捽曳敺迫作此無於前之擧如非衒能必是犯分常時若能一分檢飭豈有該哨官無前之擧出於堂堂訓局乎若此不已誠有難言之後弊揆以紀律萬萬寒心訓鍊大將趙心泰卽爲發遣宣傳官奪符以來所當拿入嚴棍嚴問後處分而適値齋日爲先削其名放逐城外當該哨官令兵判卽爲開坐取招該營首校行巡將校等亦令兵判棍問草記訓鍊大將前望單子入之待下批牌招傳授命召
정조 16년 · 강
特除李漢豐禁衛大將
정조 16년 · 목
敎曰禁衛大將之代平安兵使李漢豊除授卽令廟薦擬其代待交龜乘馹上來事令政院下諭
정조 16년 · 강
飭各部未婚葬之類限以三旬更加搜訪部官等竝於事過後拿處
정조 16년 · 목
漢城府以各部未婚葬過行別單啓敎曰今年各部擧行之不如昨年業已知之欲待卿府草記處之各部官員等爲先拿處更令嚴飭誠心搜訪限以三十日過限後捧傳旨事令政院該房知悉
정조 16년 · 목
禁府啓言時囚以草記勘放事命下矣李福休安策李彥祜姜文會高宅謙吳性寬各杖一百收贖告身盡行追奪放送成致鳳告身盡行追奪又五年禁錮連山縣平川驛徒三年定配允之敎以如有功議各減一等又啓言李福休功儀各減一等杖八十收贖奪告身三等安策李彥祜各功減一等杖九十收贖奪告身四等成致鳳功減一等告身盡行追奪又五年禁錮徒二年半定配吳性寬無功云矣
정조 16년 · 강
命密陽失火民人拔例賙恤
정조 16년 · 목
慶尙監司鄭大容以密陽府民家三十戶失火馳啓敎以拔例賙恤奠接形止狀聞
정조 16년 · 강
召見書狀官沈能翼于重熙堂
정조 16년 · 목
予曰近來譯官多不成說合有捄弊之策上副使亦有料量書狀官亦與使臣有酬酢否能翼曰譯官甚生疏反不如西路屢次往還之人來頭則極擇以送好矣予曰我國字音大抵不分明多用俚語舊時經筵官不能以華音讀之故年少文臣每有襲謬之歎淸語則雖難學至於漢語學焉無放對曰以臣所見雖軍官所屬閑於譯學則送之好矣今則皇帝眷待之意隆重而來頭事不可不念予曰筋力雖好老人事未可知不可無備豫之道而我國事豈易然乎能翼曰譯官員役減數好矣旣減額數則分包時自有其效而被減之人不無向隅之歎此則令本院區處於等第及譯學諸窠似合便宜請令廟堂稟處敎以使臣擧條已有措辭之批矣予曰有他說乎對曰前頭商賈買賣之節畢竟有生事之慮大抵使行專爲使事而每以商賈買賣或致久留更多爭端後必有頉矣予曰我國人生利多由此此難猝變今行久留栅門可謂得計譯官銀貨皆是國債今行不用於雜費乎對曰然矣予曰三使臣議論歸一今行可謂善矣明年亦復如是則好矣
정조 16년 · 강
刑曹判書洪檍參判趙尙鎭參議徐邁修上疏賜批
정조 16년 · 목
疏略曰金重淳之罪不可但以尋常干犯論也蓋渠旣知瑋賊之爲凶徒逆黨則苟有一分人心固當嚴斥痛絕而乃反盃酒團欒促膝囁嚅則其平日腸肚相連之狀昭不可掩至於今番發通之擧猶屬餘事此而不嚴覈情節亟施常憲則刑政之失當顧如何哉趙德㴠事雖以繡啓觀之其與瑋賊爛熳綢繆之狀若與重淳有間而借衣募人受其指揮之跡綻露無餘亦不可以放逐薄勘而蔽其罪也明矣伏乞亟寢成命依臣等當初回啓重淳則嚴覈取服施以當律德㴠亦施邊遠定配之典焉至於瑋賊與逆魯同一心腸而徑斃縣獄追施逆律雖有禁令諸子散配在法當然再昨回啓之時有拘格例末敢仰請玆敢附陳亦望瑋賊之諸子亟令該道竝加嚴刑絕島散配以嚴王章以杜禍本批以曹堂之如彼嚴勘泮儒之如是末勘各有斟量者存卿等所請金重淳等加律事不允
정조 16년 · 목
政院啓言副提學李義弼旣有留待之命而任自出去擧措忙急至於入侍命下而不卽待令請重推敎曰不料論思之長有此去就顚倒不可無譴責之擧宣川府使除授當曰辭朝賑事方始民勢孔棘云仍令兼程赴任着意賙活
정조 16년 · 강
命白翎僉使徐有秉擬承旨
정조 16년 · 목
敎曰勒令勸武以其軀穀之頗不尖細也若決科於紅紙近日館圈亦豈見漏乎除非提飭便卽沈淪殊非當初勸武之意白翎僉使徐有秉今日政承旨擬入其代亦令該曹口傳差出
정조 16년 · 강
以柳孝源爲平安兵使備薦也
정조 16년 · 목
敎曰明日召試有命而春秋堂上多有老病人無以備員云諸堂中金頤柱徐晦修許遞今日政差出又敎曰春秋館堂上以在京無故人差出仍令待下批牌招察任○以金翊休爲大司諫洪彥喆爲執義李顯道爲獻納金義淳爲校理李貞運爲副校理申應顯洪明浩爲知春秋閔台爀爲寧邊府使徐有秉爲承旨
정조 16년 · 강
命三翰林皆付注書以四兼史修省記皆用別兼春秋例
정조 16년 · 목
敎曰兼史濟濟堂錄前欲令出入於簪筆之列翰林中下番徐有聞仍付實注書上番洪樂游預備李重蓮分擬假注書事分付左右史以兼史修省記勿用例兼春秋之例皆用別兼春秋之例令本館知悉
정조 16년 · 강
分揀副應敎鄭東觀校理尹光普禁推
정조 16년 · 목
因禁推傳旨有是命
정조 16년 · 강
遞承旨徐有秉以申耆代之前望也
정조 16년 · 목
有秉時在白翎鎭任所也
정조 16년 · 강
以徐有大爲捕盜大將
정조 16년 · 강
命壯營兵房金持默兼察禁衛大將
정조 16년 · 목
政院啓言新除授禁衛大將李漢豊時在平安兵營任所將兵之任不可一刻無總察之入何以爲之敎曰都提調在外新除授將臣上來間壯勇營兵房兼察牌招聽傳敎
정조 16년 · 강
竄趙心泰于竹山府將官諸卒勘罪有差
정조 16년 · 목
兵曹啓言依下敎訓局哨官申達夏首校郭惇恒行巡將校柳孝遠等一竝取招則申達夏供內渠行巡東營前路逢着一人問是何人則答以有知委事持夜標出往云故取見夜標則乃是踏印夜標而不知夜標之如何故只認以兵曹勿禁帖以至執捉若知奉命則安敢如此云柳孝遠供內渠以別巡牌將逢着行巡哨官於廣智營前路而執捉一人在前敺迫故問其委折則明是奉命之人故言於哨官曰斯速送之再三力言而哨官終始不許曰吾旣不知夜標只當以軍號憑準而其人不知軍號何不執捉乎反爲大責云申達夏再供內別巡牌將果以奉命之人何敢如是爲言而渠不聽之論其罪犯尤無所逃云行巡軍士等所供內渠等亦以奉命之入不可如是之意爲言而哨官終不聽之云矣奉命夜標渠旣親見乃問不當問之軍號無難執捉其爲干紀律關後弊已無可言及夫査問之下敢以兵曹勿禁帖等說窘遁粧撰未乃遲晩者萬萬無嚴而旣有取招之命爲先捧供以入柳孝遠明知奉命其不能極力卽送之罪尤極可駭嚴棍十五度郭惇恒決棍七度北營入直千總李潤春亦依下敎替直後捉來以不能檢飭之罪決棍十度敎曰名以奉命則雖無標而設有假稱者隨其後考其虛實眞知其假稱然後始可以下手矣昨日該哨官所爲雖由於人不瞭然之致其爲後弊可勝言哉特以詳査之意姑令平問取招矣今則渠旣不能發明卿其決棍充軍大抵各營之哨官無異籃田之令丞在於大將與敎鍊官之間徒仰其口莫敢一毫自主張則莫重安寶帖文各營之所皆知者獨訓將不能預先約束於管下將官者其僨官溺職無所逃其罪且所謂哨官者明知其奉命詳考其信標然又敺之捽之自通衢押至北營而所謂別巡之敎鍊官目擊是擧不卽抵死挽止此非故犯而何乎若此不已後弊誠不能索言該校柳孝遠全羅道遠島充軍仍令湖南伯嚴刑三次後發配首校棍治足矣汰去放送哨官隨率軍卒卿其分等棍治放送墻外之事行巡之節無非營入直首將官責任則初不約束仍又任他他弁猶不敢若是儱侗況渠是武將之子乎該將官李潤春已決棍仍爲削去仕籍放送又啓言罪人柳孝遠康津縣古今島充軍申達夏決棍十度長連縣克軍旗總崔得奎隊總洪聖積文世奉等各決棍十度軍卒羅宗赫等十七名各決棍五度放送千總李潤春以傳旨內辭意分付放送首校郭惇恒汰去放送敎曰柳孝遠移送刑曹更定配所使之草記○敎曰去夜不捧招之前也猶未詳事實且元戎體重深夜奪符足以警勵至於律名之適輕適重欲侍兵判査奏之草記後處置矣明知其奉命詳考其信標謂以旣捉旋放之有所如何自通衢捽之曳之至于北營近處云者其爲後弊有難枚擧何必多言削黜則終涉輕矣知與不知何論不知之罪尤大放逐罪人趙心泰竹山府施以竄配之典以爲他帥將兵怠忽者之戒
정조 16년 · 강
命以明日詣景慕宮展拜
정조 16년 · 목
敎以明日當展拜景慕宮出宮由弘化門還宮由逌瞻門該房知悉
정조 16년 · 강
命抄啓文臣講射製及泮製比較明日爲之
정조 16년 · 목
敎曰抄啓文臣親試明日爲之課講及今春等朔試射兼行而新榜抄啓仍令明日爲之同爲參試事令政府內閣知悉又敎以泮製比較諸儒亦令明日待令
정조 16년 · 강
政府以講製文臣抄啓
정조 16년 · 목
禮曹佐卽李肇源新及第金熙華李弘達兵曹正卽南公轍新及第韓耆裕李運恒權倚林景鎭沈鎜閔致載以上取十人
정조 16년 · 강
命罪人呂士玉等加刑嚴査
정조 16년 · 목
刑曹啓言殺獄罪人呂士玉朴東春等依下敎踢殺孫珍郁情節更爲嚴訊終始抵賴互相推諉不爲翰款請更加嚴刑期於得情敎曰一獄兩犯出場無期若此則渠之娚妹之中必有正犯一人卿等除尋常各別加刑嚴査仍具意見指一議處
정조 16년 · 강
慶尙監司鄭大容以金海鹽弊馳啓命還送狀本更爲論理狀聞
정조 16년 · 목
狀啓以爲金海鹽民安致宅上言有詳査狀聞之命矣渠等乙丑年䔉山倉創設之後本米一千五百石每年受出公鹽三千石春秋煮納而時則柴木至賤鹽一石所煮之柴價不滿一兩矣近年以來柴木絕貴昔之八九兩所貿者今爲四五十兩至於龍塘倉沈醬鹽則只是一百六十八石十斗而當初本價爲一兩五錢矣乙巳年自營門特軫鹽民之弊每石添給五錢本府地稅鹽三百石卽是䔉倉節目中公鹽三千石什一條則兩條應役不足爲稱冤之端倭供鹽則每年兩島所納只是二石七斗而今番上言中一百石卽公鹽捧上時供饋雜費鹽一百二十餘石之混同擧論者云蓋此鳴菉兩島處在江海之交鹽產豐饒船路便易故設倉儲米給本取鹽以資山沿之民食則當初制置非不美矣而近因柴木之絕貴轉致所費之增加一石本米不能辦二石之煮柴則鹽民呼冤勢所必至而千五百本米旣有定數三千包公鹽不可減却以渠輩切苦之心矯捄之策不過曰分定他邑苟使昌原等三邑果有分當之勢則量宜排定不害爲更張通變之道故鹽利民勢詳爲詢問別遣耳目更加探察則所謂三邑鹽田卽是築防海口片片設盆者其利甚薄陳起無常一盆所耕不過二三斗地一年所煮未滿數十石鹽而柴木之貴到處皆然京廳應納之稅尙難此總今若分兩島所當之役創三邑無前之例則名以矯弊適足爲移疾之歸而民情繹騷非但反有甚於兩島三邑之距䔉倉道里稍遠由海入江屢經危險米鹽運輸之際難期其利涉以此以彼移定一款決難遽議而本官地稅鹽與龍塘沈醬鹽則一則什一劃付者一則給價貿取者渠輩旣曰擔着供役至於倭供鹽每年所納不過二石零則俱無厘草之可論而第此鹽民之一年應納合爲三千四百餘包則當其收捧之時營屬府隸之科外侵索固是必至之勢而雖以今番渠等所供觀之公鹽捧上時供饋雜費鹽爲一百二十餘石云云惟彼島民之難支未必不由於此等宂費則其所矯革惟在營府之隨時操切故關飭該府使之另加照察臣亦別般禁束隨現重繩計料而緣由馳啓令廟堂稟處敎曰金海鹽弊聞之熟矣適因事會拔例成送矯瘼之別論則今此狀辭只說已知之弊無一言依俙槪及於蘇革之策而尾請令廟堂稟處者寧有如許事體乎若此則踓以拳籌之臆料宜卽懸空剖決初何必不憚酬應特令詢問乎此狀啓還下送更以如此而爲弊不如此則不爲弊消詳論理指一狀聞又復如前泛忽之爲則其可曰本道有方伯乎以此意令該房題送書目
정조 16년 · 강
命兼春秋李肇源鍮硯令工曹更爲造給載之翰苑故事
정조 16년 · 목
承旨申獻朝承書傳敎時誤一濡筆於兼春秋李肇源之鍮硯予曰莫重史硯非他人之所敢濡毫而爾旣生疏致使承宣濡筆此硯汚矣不可仍用於史筆亟令工曹更造新件此硯則袖歸爾家俾爾子孫知迺祖之有是事而有是硯則亦榮矣仍令玆事載之翰苑故事
정조 16년 · 강
書狀官沈能翼進聞見別單
정조 16년 · 목
別單曰一見存皇子四人第八子永璇爲人輕躁做事顚倒故皇帝不以子待之再昨年諸皇子封爵時不與於分封之列第十七子永璘年少放蕩不循禮性故亦不甚愛第十一子成親王永瑆爲人愷悌最著仁孝故甚見鍾愛第十五子嘉親王永琰聰明力學頗有人望皇帝屬意在此兩人中而第十一子尤係人望云一今年三月初八日皇帝將辛山西太原府五臺山焚香四月望間還京云探問其委折則西藏班禪言當今皇帝卽文殊菩薩後身云故勑建寺刹於五臺山供奉文殊菩薩逐年或間年親往焚香燕京之永安寺供文殊菩薩亦此意云一甲辰年皇帝新建辟雍於大學選各省貢生數千人親講易經以倣漢明帝故事新造石鼓竝與奮石鼓置於大學正門左右又刊經書石板置於太學今方伐石鳩工一皇帝專尙武備故民賦所出盡歸旗俸以臣沿路所見言之口外瀋陽寧古塔三處旗兵俸銀爲一百七十萬兩云而銀車六十三輛連絡數里輸送瀋陽可見旗富民貧一皇帝任人太偏和珅福康安輩恩寵日漸隆重言無不用如劉墉尹壯圖抗直不阿私於權貴故皇帝外雖優容內實疏遠或貶官或見黜公平之士頗有憐惜之心一循化貴德兩屬番衆在黃河以南與蒙古南五旗地界毗連循化所屬熟番十八寨貴德所屬熟番五十四寒俱係耕種住居土屋已成村落有千戶百戶鄕約等頭目邊界生番不知耕種以打生爲業插帳居住嗜利恃强每有搶奪牲畜之事生熟番寒犬牙相錯難以劃分蓋生番之野性猖狂十倍蒙古而蒙古等反行句引侵擾邊鄙官不能禁止云一四庫全書共六千一百四十四函先爲寫就已經詳校者五千八百五十餘函而乾隆五十四年以後未經詳校者二百五十餘函係武英殿提調陸續送盡其時未能一一校讎近以文源文淵文津三閣各員看檢詳校逐一査對每員每日各看二萬字而盛京文溯閣藏書亦同考閱文津閣在於熟河道路較遠運送不便此則前往就近看閱文溯閣書函卷帙浩繁令張燾前往抽閱陸錫能作副同往抽査而竝令武英殿査明分別尙未訖工云一辛亥春夏間江南蘇州常州江寧等府雨水大下田畝淹沒民力罄竭皇帝命蘇州府屬長洲元和等十一縣本年應納漕屯等米六萬六千餘石以來年秋成後收納朝臣進表稱賀略曰惟我皇王化被無垠恩推自近一萬井提封之內堯日先膽五百里甸服之間豳風以察省耕省斂親臨而民隱周知占雨占晴密邇而宸聰早達又曰往來田叟遙聞載路之歌謠多少寒儒快詠滿城之風雨其餘贊美之辭不可盡錄歉歲停捧乃是王者之常政而廷臣之反進賀表未知其可一到錦州界以後沿路村民同唱一歌聲甚哀怨語雖不同字音髣髴使人購得印本歌曲一張而來是去年九月大風後記其始末之詞也驟看文理不屬矣後至興隆店留宿時隣人亦唱此歌招而讀之逐句作點仍問曰爾等何爲歌此答曰只是記異又問誰爲作此誰爲刻此誰爲敎此答曰蓋未詳知而盛京地方毋論老少皆歌此曲我亦從衆云云後閱塘報亦有于家屯霍家屯等地九月一日猝被風雹之語而與歌中所錄詳略不同歌謠雖是煩燕而一境之災異詳載衆心之嗟怨可知矣玆敢錄上大風詞一篇大淸國東盛京有段新文出在關東要問新文在何處太平年錦州城北有地名年太平雙井寺沈家屯九月初一天道來只說變天把雨下太平年黑風黃風起卽烟年太平風雨大天道凶碗大氷雹往下扔括倒房屋人打死太平年一家大少放悲聲年太平察山寺半壁山九月初一變了天只說變天下大雨太平年黑風黃風起郞烟年太平風又大雷又凶將人括在半虛空弔在地下活摔死暈身摔的紫藍靑興隆店高力蔥九月初一括怪風括倒房子把人打死行路只人把命傾白布車招了風連車代人括在半虛空弔在地下活摔死連人帶馬喪殘生于家屯買賣多九月初一大風起括倒房屋把人打死燒鍋當鋪風來捉打死人淚哭之啼一家大少無的願冬寒之草怎麼過叫聲天爺活傾人魏家屯二道句九月初一六風搊括倒房屋把人打壞頭破臉腫血長流風又大氷雹凶一片粧稼全打扔叫聲天爺傾了我八月中秋把人坑韓家台九月初一大風來括倒房子把人打死當舖衣服括出來打死人淚紛多處拖家失業買賣人只說外面把錢賺不知一命喪殘生厲家屯在河東九月初一遭了風括倒屋把人打死樹木粧稼全打扔風兩過地裏暗也有打着打不着就是運不齊打不着運氣高城隍墡一在河東大月初一日括大風大風括去房上草要此別處留了情風又大氷雹凶一地粧稼全打扔叫聲爺坑了我八月中秋把人坑初一初二報了官老爺代領衙役合三班府縣大人都來惗惗了氷合房產書寔寫大人觀房倒房塌甚憐暫持房屋家口寫了去奏歲聖主聽皇喧老大人府老爺二位淸官振斛米又給力暫時拿養家口后有旨意聽皇喧衆百姓轉家圓背米拿着力一家大少都歡喜太平年多虧大人是淸官衆百姓祝贊天保佑大人上陞官大人職陞一品太平年入閣一品官年太平志大人甚淸廉留下英名萬古傳大人一歲高陞黎民百姓想個難年太平大風詞竝不虛五十六年九月初一日一去年二月皇帝下諭各省有壽民年逾百歲及五世同堂皆爲抄入以行旌表朕得五代玄孫上年又係朕八旬壽辰中外臣民恩深歡忭各督撫於所屬民人內見年登耄耋膝繞曾玄者具爲入告以爲昇平人瑞云云各省應諭增城縣耆民溫廷穀現年九十五歲陸豊縣監生郭維旭現年八十九歲均係五世同堂貢生朱麟書年七十四子三人孫十人曾孫幾人玄孫幾人係一脈相承同堂五世皆爲給予旌賞而終鮮百歲人云一去年我國海南人金容贊等十五名漂到平陽縣稱以係在全羅道海南地每年應交納馬匹于京中上年十二月初九日自海南起身乘駕船隻護送馬十九匹于京中上年十二月初七日自京起身從旱路至京畿道所屬龍山地方十九日上船開行三月初一日在洋遇風五月初五日到了云又稱我國都城謂之望京城地方官更詰眞假金容贊等曰皆以饑餓多日一時昏憒語多謬誤云阿桂孫子毅等以其慮或逃入假稱貢馬令通事官詳細盤詰然後奏于皇帝仍令禮部遣歸云首譯洪命福聞見別單曰一聞燕京人之言則皇帝春秋雖高而精神未衰啓奏文書覽輒領略但脚力稍減於前陞降之際頗涉艱澁然猶不許人扶將歲末祫祭歲初祈穀大祭皆爲親行圓明園燈戲時坐於山高水長簷外只設平床無屛障帷幕而半日觀戲日以爲常可見筋力之尙旺乙卯年則以在位六十年將大擧慶典丙辰年則將傳位云一禮部淸尙書常靑今年八十三而筋力精神無異六十人皇帝之前以八十奏達而不敢稱八十三者避其高於皇年也漢尙書前閣老劉墉年今七十三淸介不群侍朗則鐵保方丁憂不視事劉權之新差而權之卽故閣老劉統勳之子禮部事尙書侍郞亦不得主張一聽於太學士管禮部事王杰而太學士阿桂和珅內務府大臣福長安金簡職位依舊寵遇不替云一今番來貢者琉球安南緬甸三國而琉球正使耳目官馬繼謨副使正議大夫陳天龍從人十七名安南正使阮文琠副使玩璡從人十五名緬甸正使頭目啞扎覺蘇副使頭目得滿覺從人六名而三國使臣來時各率數百人至省城許多從人留置省城回去時到省城仍率而歸國云一琉球進貢之物硫磺一萬二千六百觔紅銅三千觔白剛錫一千觔安南進貢之物玉如意一對銀盆一對銀水臺一對銀燈樹一對銀鶴一對銀蓬盆一對銀香爐一箇土絹土布土紈各二百疋肉桂十觔犀角五對象牙二對緬甸進貢之物佛像一尊紅黃檀香四十筒大紅呢三板緬布八十疋孔雀屛二十坐云一應製時緬甸使臣不識漢字故不能製進琉球安南使臣應製而琉球正使馬繼謨詩曰瑞雪初晴霽色新陽回氣暖御園春宸遊慶洽三元夜宴賞歡同萬衆臣結綵燃燈光日月銀花火樹燦星辰笙歌遶殿勻天樂獻壽稱觴祝聖人副使陳天龍詩曰欣遇元宵在闕前均霑雨露賜陪筵銀燈燦爛光金殿火樹煇煌照碧天共仰聖朝文物盛更嘉賢辟羽儀鮮龍顏此日歡佳節中外同風樂萬年安南正使阮文琠詩曰中和聖德大乾元瑞氣氤氲盎玉園火樹焜煌暎銀漢御香馥郁滿天門一堂共慶衣冠會萬國均霑雨露恩有幸逢辰希帝豫八千春祝效山言副使玩璡詩曰帝城咫尺接蓬萊春色先迎御駕來侵夜銀燈耀星斗連朝華硯轉風雷近承皇豫千官列均沐天恩萬國陪聖慶固知無內外幸居末席愧非才一西藏戰伐之事蓋藏民多是僧徒而與狗子雜處勢不相合以致構亂故廣西總督閣老福康安以皇帝命興師出征只誅其亂魁一號令之間可以討平而此不過小醜不足深慮云一昨年之事則無論關內關外各穀俱登米價稍歇關內則冬不下雪關外則冬雪頻仍云
정조 16년 · 목
具翼善冠袞龍袍乘輿出永淸門弘化門至觀旂橋降輿問承旨曰泮儒柢迎者爲幾人乎承旨問于泮長後回奏曰六十餘人云矣中學掌議柳仁根色掌尹星烈李敦協韓用鉉西學色掌禹繼煥曹鴻振等不參柢迎故命竝停擧仍命以誰是壯元郞爲七言四韻律題使諸生等製呈于回鑾時命兼史李肇源捧券以待分付戶曹頒給試祗乘輿詣本宮降輿詣版位行禮陞詣宮內奉審入齋室少頃乘輿出宮門至泮界謂承旨曰路傍之家是漢城判尹金尙集之家乎承旨曰然矣予曰駕過其門而不爲柢迎者何也使之入侍尙集承命進前予曰卿何不柢迎乎尙集曰凡於城內動駕時大臣外例不得柢迎於輦路故惶悚不得爲之而只下庭瞻旄矣予曰焉有駕過其門而不爲柢迎之理乎古則例皆柢迎矣近來未之見焉予實怪之矣仍敎尙集曰泮界民舍間多頹落殊可矜念卿旣居此洞講究修葺之道後日登對時稟處而今日春塘臺抄啓文臣試射時卿須入來好矣至觀旂橋降輿命持入儒生應製試券仍命右相朴宗岳前提學徐浩修入侍考下進士李英紹以三上居首生員任壽益以三中黃基天以三下入格令養賢庫依已例給食物又令戶曹各給紙一券乘輿由月覲門詣春塘臺
정조 16년 · 강
御春塘臺行翰林召試及抄啓文臣春等試射泮儒應製比較試射試官徐浩修徐龍輔洪仁浩李翼晉
정조 16년 · 목
試官及翰林召試人應射文臣比較儒生以次入庭行禮以本朝史官等謝賜莊修之扁箋爲翰試題以請與大王西會于榮陽賦及漢韓信請與大王西會于榮陽箋爲泮儒比較題使之各坐製呈仍命諸文臣以次呼名發射收翰試試券考下徐有榘以三下一林景鎭以三下被選敎曰翰圈諸人多有多年出入堂后者而不知莊修室之本義或以外題製呈極爲駭然諸文臣試以小布十巡訖承史閣臣試官抄啓文臣皆賜饌應射人中四分以下皆飮罰杯命閣臣進前敎曰纔命直閣會圈而此是定式之初不可不愼簡卿等博採公議期於僉議允叶之地而不必依瀛圈例自槐院盡爲列書而圈之停當可合人然後只以應圈人列書而圈之可也仍命抄啓文臣親試課講退行於明日遂考下儒生試券訖試射得中文臣及入格儒生皆施賞有差抄啓文臣嚴耆二十五中豹皮一令金羲淳鄭魯榮俱十五中各筒箇一部李羲甲十四中尹行直十三中各帿弓一張李顯默安廷善俱十二中李儒修洪秀晩俱十一中各箭竹一百箇徐有聞李明淵俱八中宋祥濂七中丁若鏞五中李顯道四中各箭竹八十箇沈奎魯尹寅基俱三中韓致應李弘達沈鎜俱二中各箭竹五十箇賜給比較儒生表次上一進士崔光泰中庸一件具諺解賜給表次上進士申頤朝賦次上幼學申夔朝表草次上進士柳遠鳴各紙三卷筆三枝墨二笏賜給初一日應製入格儒生等至是一體頒賞詩二下進士柳遠鳴幼學金鑢賦二下幼學申夔朝幼學呂龜永各大典通編一件紙二卷筆三枝墨二丁上梁文三上進士崔光泰前縣監兪漢純銘三上幼學具孝元幼學申頤朝幼學李基任各八子百選一件紙一卷筆二枝墨一丁賜給賦二下幼學杜萬棟紙五卷筆七枝墨四丁米二石賜給事分付該道
정조 16년 · 강
罷前吏曹參判李在學職
정조 16년 · 목
右議政朴宗岳啓言昨年自吏曹發關諸道區別鄕假史修成册竝與質紙禮木上送云故臣待罪錦營時防塞不送大抵國初有揀擇卿吏出爲察訪之規而廢却者今爲幾百年則忽然稱以修明舊典徵索紙木者專出於下吏輩沾漑之計也邑驛吏胥蕭殘武甚何從辦此而近來新舊卿人作一戰場又何可行此弊法使吏輩相戰乎假令修明舊典該堂就議廟堂經稟筵中然後方可爲之而任自行關難免不察之失該吏則臣方移法司勘罪而該堂則請捧現告罷職從之
정조 16년 · 강
罷承文院上博士閔廣魯職
정조 16년 · 목
右議政朴宗岳啓言昨日關西諸新恩以分館事來言於臣又呈單曰關西名分雖曰不明儒鄕及庶孼與吏校子姪亦不無等級故自前分館時儒鄕則屬之國子庶孼及吏校子姪則屬之芸閣而今番分館一竝歸之於國子誠不勝冤鬱云故臣考見分館記則果無一箇校書者矣分三等分館乃是四百年不易之規而爲承文院官員者焉敢恣意行私一切壞却乎升降坐起時臣當與僚相相議區別施行而當該上博士不可無罪請捧現告罷職從之
정조 16년 · 강
命御營中軍申大謙拿問捕盜從事官李東曄棍汰
정조 16년 · 목
右議政朴宗岳啓言頃日動駕時逢着御營中軍申大謙於路上則旣非陣上又非班列而兀然騎馬只回馬首者是不知體統不知體統則朝廷不尊朝廷不尊則其爲弊端當如何哉渠雖諉之於領率新恩而此乃罷歸之路也臣略治其從人矣大謙初不見臣摧謝往先引義求遞者尤爲駭然請依法典罷職敎以聞甚可駭大臣之不尊卽朝廷之不尊此等處若不隨現痛治是豈敬大臣尊朝廷之意乎申大謙罷職輕矣爲先令該府拿問捧口招以聞事分付又啓言日前動駕時右捕盜從事官敢於該廳廳上橫竹高立俯瞰陪從班列事之駭然莫此爲甚請決棍汰去從之
정조 16년 · 목
敎曰我國用人專取名宦而名宦之中亦有層級先占第一層級者自餘當圈當通之職更無所事焉一經守大提學則兩館在其中一經藝文應敎則副學以下文職亦在其中下此之銓任旣通者經筵長臺之望無不通融吏郞卽六品而例付舍人分館前翰林參圈者書以西飛宮銜之參下說通若出六則順陞文學司書而兩司之通勿論焉大抵內閣制置之本意何如而節目之間尙多未遑待敎之曾經者更圈於直閣已甚不可況於直閣待敎之圈以銓郞弘錄說通翰注中入取捨之者尤有倒錯之嫌自今已經待敎者更勿圈點於直閣而參下之弘文博士以下至宮銜槐館及參上諸窠當隨窠直擬已經直閣者舍銓三司亦當隨窠直擬以此定式施行事分付因此而又有定式者故大提學梁誠之建白也本閣請置大提學光廟可之設閣以後至今未果者事面極爲苟且內閣大提學一窠亦遵故事設置而若遇差出之命則以曾經文衡及被圈人擬差而若自本閣提學大拜則自當陞付大提學矣宋時資政只有學士旋因學士之陞相職別設太學士窠此亦師古之一端以此意令內閣知悉○提學吳載純啓言內閣官制旣有新定式自今爲始直閣待敎窠圈點後未受點之人後圈時仍用而如有新圈可合之人通融圈點然後圈體嚴重亦合事面矣從之
정조 16년 · 강
以徐有榘爲檢閱口傳也
정조 16년 · 강
命直閣會圈今日爲之仍任前直提學朴祐源
정조 16년 · 목
敎曰直閣有窠新式且頒直閣圈點今日爲之仍自本閣卽爲牌招會圈又敎曰前直提學朴祐源仍任前職先參圈後謝恩○內閣直閣會圈三點南公轍二點李肇源鄭東榦
정조 16년 · 강
有政吏曹判書金思穆參議徐邁修進
정조 16년 · 목
以沈能翼爲校理南公轍爲直閣
정조 16년 · 강
命光陵參奉金壽祖他職相換催促上來
정조 16년 · 목
禮曹啓言卽接光陵令所報則今三月二十九日本陵忌辰祭享時兩官當爲備員將事而參奉金壽祖在長城地未及上來云請姑改差敎以催促上來爲先相換
정조 16년 · 강
遣傳香承旨詣明陵奉審摘奸局內諸陵一體奉審
정조 16년 · 목
明陵忌辰祭在明也
정조 16년 · 강
御熙政堂行抄啓文臣親試及去正月朔初再次課講親試試官吳載純李秉模朴祐源徐榮輔課講試官吳載純李秉模
정조 16년 · 목
試官及諸文臣入庭行禮訖以漢韓信請與大王西會于榮陽爲箋題仍命新舊選文臣分坐製呈李運恒以不能四六之文呈白券敎曰李運恒之不嫺表榮不是異事依李東冕例限明年三月給以長暇使之肄習李肇源以齋任屢次應講迄可休矣且有老親只應製試而講則許免應講文臣以次進讀多不能成誦予謂尹行直曰爾射法固善而文則甚拙文武豈易兼乎永爲減下謂朴宗京曰爾則限以閏四月孟子中庸成誦後來待謂尹寅基曰爾則四月誦書傳閏四月誦周易五六七月誦左氏輯選期以成誦後來待謂安廷善金羲淳曰爾等則四月誦書傳閏四月誦周易後來待又敎試官曰丁若鏞金履喬亦依安廷善等例而如難於限內成誦則後次講來待敎金履載沈能迪等曰爾等多年出入堂后曾未見藝文館乎不知莊修之爲何義昨日翰試以外題製呈者殊可駭也況能迪以念乃叔之故欲其中選爲之企待見其所作乃若故爲規免者然其可成說乎命書金履載處分傳敎訖敎吳載純曰卿是判堂履載使處於本府長房勤讀孟子卿於坐起日招致考講而旣與拿囚有異許令戴笠亦可也副司果洪秀晩正月初次講孟子通居首副司正沈能廸正月再次講書傳通居首考親試試券以下直閣南公轍三上居首仍命二月初再次講以二十九日擧行
정조 16년 · 강
命抄啓文臣金履載拿處
정조 16년 · 목
敎曰昨於易知之題以外題製納有若故爲規免者是豈多年在堂后之人所可爲今日講席初次再次皆不開弦萬萬駭然抄啓文臣金履載拿處判堂旣承筵敎置之府中公廯使之突誦七篇後草記
정조 16년 · 강
命內閣下諭于畿伯及水原府使禦收軒御眞奉安處所定置守護人別給料布仍諭以園官邑倅官制變通閣臣大臣奉審儀式從當成節目下送之意
정조 16년 · 목
敎曰近聞御眞奉安之後以事體之自別本府定送校屬守直云不但事面之如何爲渠輩科外之役自內閣下諭本府使及道伯取考可據之例定置守護之人別給料布而外此齋卽之兼管參奉事府使之兼行留守道臣事閣臣大臣奉審之式守僕之用別監之例此則亦當自內閣成節目啓下下送以爲遵行之地此意先令該府使知悉
정조 16년 · 강
遞吏曹參判金憙以朴祐源代之前望也
정조 16년 · 강
遞同義禁徐龍輔
정조 16년 · 목
敎曰如許地處曾已曲諒同義禁徐龍輔許遞其代令日政差出
정조 16년 · 강
命兵郞中差祭在外及時帶閣職人竝改差
정조 16년 · 목
因兵曹監軍單子敎曰郞官中特敎給由外差祭及在外未肅與時帶閣職人員竝改差今日政差出
정조 16년 · 강
命徽陵參奉金壽祖改差仍飭湖南道臣起送初仕特授人高時良
정조 16년 · 목
全羅監司鄭民始以壽祖病勢沈綿不得起送啓開敎以實病旣如此則亦難强迫參奉金壽祖改差本道所薦諸人中二人姑未收用見窠令該曹今日政擬入餘一人亦爲待窠收用本道高時良之初仕特授後尙不上來申飭起送形止狀聞事回諭
정조 16년 · 목
以李祖源爲承旨同義禁尹翊東爲獻納南公轍爲副校理徐有榘單付弘文正字愼師浚爲徽陵參奉初仕也
정조 16년 · 강
以李義駿爲文兼口傳也
정조 16년 · 강
諭館臣以文兼特除卽視同瀛圈之意仍命載錄傳敎于本館謄錄中
정조 16년 · 목
敎曰文兼之職淸要與瀛翰等焉在昔成廟朝以受敎揭于本廳若曰鵞黃竹葉龍頭鳳尾卽刻進呈又若曰弘文錄翰林薦者爲文兼自是厥後如或乏人則依吏曹假卽例寧以未通淸文臣差擬無或以兩司擬望大抵其選之不輕有如許矣年來或因特敎或因添書以兩司中差除者卽視同瀛圈將欲奬拔之意而及其圈點也有不爲擧論之時苟使其人地不可堪則公議不必自上勒屈而格外除拜之人無非優可爲館臣者然則其所拔之由未可知以此傳敎令弘文館書之本館謄錄使後之閱此錄者知之
정조 16년 · 강
藝文奉敎李重蓮洪樂游侍敎徐有聞陳疏徑出賜批
정조 16년 · 목
疏略曰下番檢閱徐有榘移除弘文館正字矣下番爲任不輕而重如無特敎又無右位之言則自銓曹不得移擬他職古例卽然臣等豈可晏然於職次乎玆敢聯章徑出乞治臣等溺職之罪臣樂游父明浩見除同春秋臣樂游所帶記事官之任自在當遞亦願亟遞臣職名批以館規卽然一疏足矣尾陳同春秋親嫌事子爲翰林則其父春秋之銜大臣外例皆遞改同春秋洪明浩特爲許遞
정조 16년 · 강
江華留守柳戆疏陳營弊賜批仍令廟堂稟處